Ehdotus NEUVOSTON PÄÄTÖKSEKSI 4-MTA:n määrittelemisestä valvontatoimenpiteiden ja rikosoikeudellisten seuraamusten piiriin saatettavaksi uudeksi synteettiseksi huumausaineeksi

PERUSTELUT

I. JOHDANTO

Euroopan komissio panee tyytyväisenä merkille, että uusista synteettisistä huumausaineista 16 päivänä kesäkuuta 1997 hyväksytyn yhteisen toiminnan (97/396/YOS) säännösten mukaisesti laadittu ja puheenjohtajavaltion helmi-kuussa 1999 pyytämä kertomus 4-MTA:n riskien arvioinnista on valmistunut.

4-MTA:n (P-metyylitioamfetamiini eli 4-metyylitioamfetamiini) riskejä arvioitiin Euroopan huumausaineiden ja niiden väärinkäytön seurantakeskuksen (EMCDDA) kokoon kutsumassa ja EMCDDA:n tiedekomitean johdolla Lissabonissa 18 ja 19 päivänä huhtikuuta 1999 pidetyssä erityiskokouksessa. Tämä oli toinen yhteisen toiminnan 4 artiklan mukaisesti suoritettu riskien arviointi.

4-MTA tunnistettiin ensi kerran vuonna 1997 Alankomaissa ja Yhdistyneessä kuningaskunnassa. Tällä hetkellä aine on valvonnan kohteena kahdessa jäsenvaltiossa. Sitä ei toistaiseksi ole merkitty psykotrooppisista aineista vuonna 1971 tehdyn Yhdistyneiden kansakuntien yleissopimuksen luetteloihin. 4-MTA:lla ei ole varsinaista teollista käyttöä. Sen lähtöaineet ovat kaupallisesti saatavilla eikä niillä liene psykoaktiivisia vaikutuksia.

II. 4-MTA:N RISKIT

Komissio on tutustunut tarkoin riskien arvioinnin tuloksista laaditun kertomuksen päätelmiin. Niiden mukaan 4-MTA on voimakas psykoaktiivinen aine, josta ilmeisesti ei ole hyötyä sairauksien hoidossa. Sen arvellaan olleen osallisena viidessä kuolemantapauksessa EU:n alueella ja lisäksi kymmenessä muussa sairaalahoitoa vaatineessa tapauksessa. Joissakin tapauksissa 4-MTA:n on todettu aiheuttaneen hengityselinten äkillistä vajaatoimintaa. Aineen vaikutuksen hitauden vuoksi käyttäjillä on kiusaus ottaa kerralla useita tabletteja, mikä näyttää lisäävän yliannostuksen vaaraa. Myös 4-MTA:n nauttiminen yhdessä alkoholin, MDMA:n, amfetamiinien tai efedriinin kanssa lisännee riskiä.

Lisäksi sen nauttiminen tiettyjen ravintoaineiden yhteydessä saattaa aiheuttaa vakavia yhdistelmävaikutuksia. Akuuttien vaikutusten, kuten kielteisten reaktioiden ja yliannostuksen, riski näyttää olevan suurempi 4-MTA:ta kuin MDMA:ta käytettäessä.

Rikostutkimuksista voidaan todeta, että kolmessa jäsenvaltiossa (Belgia, Yhdistynyt kuningaskunta ja Alankomaat) on takavarikoitu huomattavia määriä 4-MTA-tabletteja. Saksassa ainetta on takavarikoitu pieniä määriä. Kahdessa jäsenvaltiossa on todettu 4-MTA:ta kaupattavan yhdessä muiden laittomien aineiden kanssa. Joidenkin tietojen mukaan aineen kauppa on yleistymässä.

III. EHDOTUS NEUVOSTON PÄÄTÖKSEKSI

Edellä esitettyjen näkökohtien perusteella komissio katsoo, että on aiheellista esittää neuvostolle ehdotus 4-MTA:n saattamisesta valvontatoimenpiteiden ja rikosoikeudellisten seuraamusten piiriin koko EU:ssa uusista synteettisistä huumausaineista 16 päivänä kesäkuuta 1997 hyväksytyn yhteisen toiminnan (97/396/YOS) 5 artiklan 1 kohdan kolmannen alakohdan mukaisesti.

Ehdotus NEUVOSTON PÄÄTÖKSEKSI 4-MTA:n määrittelemisestä valvontatoimenpiteiden ja rikosoikeudellisten seuraamusten piiriin saatettavaksi uudeksi synteettiseksi huumausaineeksi

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen,

ottaa huomioon yhteisen toiminnan (97/396/YOS) 16 päivältä kesäkuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella, uusia synteettisiä huumausaineita koskevasta tiedonvaihdosta, riskien arvioinnista ja valvonnasta (1), ja erityisesti sen 5 artiklan 1 kohdan,

(1) EYVL L 167, 25.6.1997, s. 1.

ottaa huomioon komission aloitteen,

sekä katsoo seuraavaa:

Euroopan huumausaineiden ja niiden väärinkäytön seurantakeskus (EMCDDA) on yhteisen toiminnan 97/396/YOS 4 artiklan 3 kohdan mukaisesti laatinut kertomuksen 4-MTA:han (P-metyylitioamfetamiini eli 4-metyylitioamfetamiini) liittyvien riskien arvioinnista.

4-MTA on amfetamiinijohdannainen, johon liittyvien akuuttien vaikutusten, kuten kielteisten reaktioiden ja yliannostuksen, riski näyttää olevan suurempi kuin MDMA (3,4-metyleenidioksidimetamfetamiinilla); sen uskotaan olleen osallisena useissa yhteisön alueella sattuneissa kuolemantapauksissa ja muissa sairaalahoitoa vaatineissa tapauksissa.

4-MTA:n kansanterveydelle aiheuttamat riskit on tunnistettu useissa jäsenvaltioissa. 4-MTA on tällä hetkellä valvonnan kohteena kahdessa jäsenvaltiossa.

4-MTA on voimakas psykoaktiivinen aine, jota ei toistaiseksi ole merkitty psykotrooppisista aineista vuonna 1971 tehdyn Yhdistyneiden kansakuntien yleissopimuksen luetteloihin, mutta joka aiheuttaa yleissopimuksen ensimmäisessä ja toisessa luettelossa mainittuihin aineisiin verrattavan kansanterveyteen kohdistuvan vakavan vaaran ja josta ei näytä olevan hyötyä sairauksien hoidossa.

On ilmennyt, että joissakin jäsenvaltioissa 4-MTA:ta on kaupattu yhdessä muiden laittomien aineiden kanssa.

4-MTA olisi saatettava jäsenvaltioissa niiden valvontatoimenpiteiden ja rikosoikeudellisten seuraamusten piiriin, joista määrätään psykotrooppisista aineista vuonna 1971 tehdyssä Yhdistyneiden Kansakuntien yleissopimuksessa määrättyjen, yleissopimuksen I ja II luettelossa mainittuja aineita koskevien velvoitteiden mukaisessa jäsenvaltioiden kansallisessa lainsäädännössä,

ON PÄÄTTÄNYT SEURAAVAA:

1 artikla

Jäsenvaltioiden on toteutettava kansallisen lainsäädäntönsä mukaiset tarvittavat toimenpiteet 4-MTA:n (P-metyylitioamfetamiini eli 4-metyylitioamfetamiini) saattamiseksi niiden valvontatoimenpiteiden ja rikosoikeudellisten seuraamusten piiriin, joista säädetään psykotrooppisista aineista vuonna 1971 tehdyssä Yhdistyneiden kansakuntien yleissopimuksessa määrättyjen, yleissopimuksen I ja II luettelossa mainittuja aineita koskevien velvoitteiden mukaisessa jäsenvaltioiden kansallisessa lainsäädännössä.

2 artikla

Jäsenvaltioiden on yhteisen toiminnan 97/396/YOS 5 artiklan 1 kohdan kolmannen alakohdan mukaisesti toteutettava 1 artiklassa tarkoitetut toimenpiteet kolmen kuukauden kuluessa tämän päätöksen voimaantulosta.

3 artikla

Tämä päätös julkaistaan Euroopan yhteisöjen virallisessa lehdessä.

Tämä päätös tulee voimaan julkaisemista seuraavana päivänä.

Tehty Brysselissä

Neuvoston puolesta

Puheenjohtaja